শনিবারই ‘দাগি’ প্রার্থীদের তালিকা প্রকাশ, সুপ্রিম কোর্টে জানাল এসএসসি

নয়াদিল্লি: শনিবারই রাজ্যের স্কুল সার্ভিস কমিশন তাদের ওয়েবসাইটে ‘দাগি’ প্রার্থীদের তালিকা প্রকাশ করবে, সুপ্রিম কোর্টে (Supreme Court) জানালেন এসএসসি-র আইনজীবী কল্যাণ বন্দ্যোপাধ্যায় (Kalyan Banerjee)। আগামী ৭ ও ১৪ সেপ্টেম্বর, নির্ধারিত তারিখেই হবে স্কুল সার্ভিস কমিশনের (SSC Exam) পরীক্ষা। তিনি এ দিন আদালতে জানান, ১৯০০ জনের মতো দাগী প্রার্থী রয়েছেন। একজন ‘অযোগ্য’ ব্যক্তিকেও পরীক্ষায় বসতে দেওয়া হবে না। বিচারপতি সঞ্জয় কুমারের নেতৃত্বাধীন ডিভিশন বেঞ্চ নির্দেশ দিয়েছে, কোনও অযোগ্য প্রার্থী পরীক্ষায় বসার জন্য আবেদন করলে তা খারিজ করতে হবে ৭ সেপ্টেম্বরের পরীক্ষার আগেই।

নিয়োগ দুর্নীতি মামলায় (SSC Recruitment Case) বারবার একটাই প্রশ্ন সামনে এসেছে, কারা কারা যোগ্য, আর কারা কারা অযোগ্য? সুপ্রিম কোর্টের নির্দেশ মেনেই এবার ‘দাগি’দের তালিকা প্রকাশ করতে চলেছে স্কুল সার্ভিস কমিশন। এদিন শিক্ষক নিয়োগে (SSC Recruitment Case)অনিয়মের অভিযোগে অযোগ্য ঘোষিত প্রার্থীদের সংখ্যা জানতে চায় সুপ্রিম কোর্ট। এসএসসি জানায়, সেই তালিকায় রয়েছেন প্রায় ১,৯০০ জন। শুনানির সময় আন্দোলনকারী নেতা চিন্ময় মণ্ডল বক্তব্য রাখতে চাইলে তাঁকে কড়া ভাষায় ভর্ৎসনা করে আদালত। বিচারপতি সতীশচন্দ্র শর্মা স্পষ্টভাবে বলেন, “আপনি কোনও আলাদা মামলা দায়ের করেছেন? যদি না করে থাকেন, তবে গিয়ে বসুন। এটা কোনও জনসমাবেশের মঞ্চ নয়।

আরও পড়ুন: সর্বদল বৈঠক ডাকল কমিশন, একাধিক ইস্যুতে আলোচনা

‘যোগ্য’-রা প্রথম থেকেই দাবি করে এসেছেন, ‘দাগি’ কারা, তা জানাতে হবে এসএসসিকে। নিজেদের আন্দোলনে এই দাবি বার বার তুলে ধরা হয়েছিল তাঁদের পক্ষ থেকে। তাঁদের দাবি করে এসেছেন, যাঁরা সাদা খাতা জমা দিয়ে, টাকা দিয়ে, ওএমআর জালিয়াতি করে চাকরি পেয়েছেন, তাঁদের নাম কমিশনকে প্রকাশ করতেই হবে। এ দিন শীর্ষ আদালতও নির্দেশ দিয়েছে, অযোগ্যদের তালিকা প্রকাশ করতেই হবে। তবে ‘যোগ্য’দের আরও দাবি ছিল নিজের মেধার পরীক্ষা দিয়েই তাঁরা চাকরি পেয়েছেন, তাই নতুন করে আর পরীক্ষায় বসবেন না। যদিও বিচারপতি সঞ্জয় কুমারের ডিভিশন বেঞ্চ এ দিন নির্দেশ দিয়েছে, নির্ধারিত দিনেই পরীক্ষা হবে। ‘কেউ যদি ইতিমধ্যে আবেদনপত্র দাখিল করেন, সেক্ষেত্রেও তিনিও অযোগ্য বলে বিবেচিত হবেন’। আগামী ৭ সেপ্টেম্বর ও ১৪ সেপ্টেম্বর যথাক্রমে নবম-দশম ও একাদশ-দ্বাদশের এসএসসি পরীক্ষা। তার আগেই এই নির্দেশ দিল সুপ্রিম কোর্ট।

দেখুন ভিডিও